CELEX: 32008D0582(01)
Language: mt
Date: 2008-07-08 00:00:00
Title: 2008/582/KE: Deċiżjoni tal-Kummissjoni tat- 8 ta’ Lulju 2008 li teskludi mill-finanzjament Komunitarju ċerti spejjeż imġarrba mill-Istati Membri taħt it-Taqsima tal-Garanzija tal-Fond Agrikolu Ewropew dwar Gwida u Garanzija (FAEGG) u l-Fond Agrikolu Ewropew ta’ Garanzija (FAEG) (notifikata taħt id-dokument numru C(2008) 3411)

15.7.2008   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               L 186/39
            
         DEĊIŻJONI TAL-KUMMISSJONI
   tat-8 ta’ Lulju 2008
   li teskludi mill-finanzjament Komunitarju ċerti spejjeż imġarrba mill-Istati Membri taħt it-Taqsima tal-Garanzija tal-Fond Agrikolu Ewropew dwar Gwida u Garanzija (FAEGG) u l-Fond Agrikolu Ewropew ta’ Garanzija (FAEG)
   (notifikata taħt id-dokument numru C(2008) 3411)
   (it-testi bl-Olandiż, bl-Ingliż, bil-Franċiż, bil-Ġermaniż, bil-Grieg, bit-Taljan, bil-Polakk, bl-Ispanjol u bl-Iżvediż biss huma awtentiċi)
   (2008/582/KE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat ir-Regolament tal-Kunsill (KE) Nru 1258/1999 tas-17 ta’ Mejju 1999 dwar il-finanzjament tal-politika komuni agrikola [politika agrikola komuni] (1), u b’mod partikolari l-Artikolu 7(4) tiegħu,
   Wara li kkunsidrat ir-Regolament tal-Kunsill (KE) Nru 1290/2005 tal-21 ta’ Ġunju 2005 dwar il-finanzjament tal-politika agrikola komuni [titolu mhux uffiċjali] (2), u b’mod partikolari l-Artikolu 7(4) tiegħu,
   Wara li kkonsultat il-Kumitat dwar il-Fondi Agrikoli,
   Billi:
   
               (1)
            
            
               Skond l-Artikolu 7(4) tar-Regolament tal-Kunsill (KE) Nru 1258/1999, u skond l-Artikolu 31 tar-Regolament (KE) Nru 1290/2005, il-Kummissjoni għandha twettaq il-verifiki meħtieġa, tikkomunika lill-Istati Membri r-riżultati ta’ dawn il-verifiki, tieħu nota tal-kummenti ta’ l-Istati Membri, tibda diskussjonijiet bilaterali sabiex ikun jista’ jintlaħaq ftehim ma’ l-Istati Membri kkonċernati, u tikkomunikalhom formalment il-konklużjonijiet tagħha dwarhom.
            
         
               (2)
            
            
               L-Istati Membri ngħataw l-opportunità li jitolbu li tinfetaħ proċedura ta’ konċiljazzjoni. F’ċerti każi, dik l-opportunità ttieħdet, u r-rapport maħruġ fi tmiem din il-proċedura ġie eżaminat mill-Kummissjoni.
            
         
               (3)
            
            
               Skond ir-Regolament (KE) Nru 1258/1999 u r-Regolament (KE) Nru 1290/2005, jistgħu jiġu ffinanzjati biss l-ispejjeż agrikoli li jkunu ġġarrbu mingħajr ksur tar-regoli Komunitarji.
            
         
               (4)
            
            
               Fid-dawl tal-verifiki mwettqa, tar-riżultat tad-diskussjonijiet bilaterali u tal-proċeduri ta’ konċiljazzjoni, parti mill-ispejjeż li ddikjaraw l-Istati Membri ma tissodisfax dan ir-rekwiżit, u għalhekk ma tistax tiġi ffinanzjata mit-Taqsima tal-Garanzija ta’ l-FAEGG jew mill-Fond Agrikolu Ewropew ta’ Garanzija (minn issa ‘l quddiem “l-FAEG”).
            
         
               (5)
            
            
               Għandhom jiġu indikati l-ammonti li mhumiex meqjusa li jaqgħu taħt it-Taqsima tal-Garanzija tal-FAEGG u l-FAEG. Dawn l-ammonti mhumiex relatati ma’ l-ispejjeż li saru iktar minn 24 xahar qabel in-notifika bil-miktub tal-Kummissjoni tar-riżultati tal-verifiki lill-Istati Membri.
            
         
               (6)
            
            
               Rigward il-każijiet koperti b’din id-Deċiżjoni, il-valutazzjoni ta’ l-ammonti li jridu jiġu esklużi minħabba n-nuqqas ta’ konformità tagħhom mar-regoli Komunitarji ġiet ikkomunikata lill-Istati Membri mill-Kummissjoni f’rapport fil-qosor dwar is-suġġett.
            
         
               (7)
            
            
               Din id-Deċiżjoni hija mingħajr ħsara għall-konklużjonijiet finanzjarji li tista’ tagħmel il-Kummissjoni mis-sentenzi tal-Qorti tal-Ġustizzja f’każijiet pendenti fit-30 ta’ Marzu 2008 u li għandhom x’jaqsmu mal-kontenut ta’ din id-Deċiżjoni,
            
         ADOTTAT DIN ID-DEĊIŻJONI:
   Artikolu 1
   L-ispejjeż elenkati fl-Anness ta’ din id-Deċiżjoni, imġarrba mill-aġenziji tal-pagamenti akkreditati ta’ l-Istati Membri u ddikjarati taħt it-Taqsima tal-Garanzija ta’ l-FAEGG jew taħt il-FAEG, għandhom jiġu esklużi mill-finanzjament Komunitarju minħabba n-nuqqas ta’ konformità tagħhom mar-regoli tal-Komunità.
   Artikolu 2
   Din id-Deċiżjoni hija indirizzata lir-Repubblika Federali tal-Ġermanja, ir-Repubblika tal-Ġreċjam ir-Renju ta’ Spanja, ir-Repubblika ta’ Franza, ir-Repbblika ta’ l-Italja, ir-Renju ta’ l-Olanda, ir-Repubblika tal-Polonja, ir-Renju ta’ l-Isvezja u r-Renju Unit tal-Gran Brettanja u l-Irlanda ta’ fuq..
   
      Magħmula fi Brussell, 8 ta’ Lulju 2008.
      
         
            Għall-Kummissjoni
         
         Mariann FISCHER BOEL
         
            Membru tal-Kummissjoni
         
      
   
   
      (1)  ĠU L 160, 26.6.1999, p. 103.
   
      (2)  ĠU L 209, 11.8.2005, p. 1. Ir-Regolament kif emendat l-aħħar bir-Regolament (KE) Nru 479/2008 (ĠU L 148, 6.6.2008, p. 1).